stanford-oval/wikipedia huggingface dataset:
המצור על עכו (1104)
מצור 1104 ותוצאותיו

המצור הצלבני התחדש שנה לאחר מכן, ב-6 במאי 1104. הפעם עמדו לרשותו של בלדווין הראשון 70 ספינות של הצי הג'נובזי, שהגיעו זמן מה לפני כן לנמל חיפה, לאחר שהשתתפו בכיבוש גבל בלבנון. בתמורה נאלץ בלדווין הראשון להסכים לדרישות אנשי ג'נובה, כי לאחר סיום המצור, יעניק להם זכויות מסחר ומתחם בעיר. צבאו של בלדווין צר על העיר מצידה היבשתי, והספינות הג'נובזיות סגרו עליה מכיוון הים. מגיני העיר עמדו בתחילה בפרץ, אך בהיעדר סיוע ממצרים, נאלצו לפתוח במשא ומתן לכניעת העיר. במגעים אלה הוסכם כי מגיני העיר ותושביה יוכלו לעוזבה בשלום יחד עם רכושם, והעיר נכנעה לאחר עשרים ימי מצור, ב-25 במאי 1104. אולם כאשר החלו תושבי העיר לעוזבה, הסתערו עליהם חיילי הצי של ג'נובה, טבחו בהם ובזזו את רכושם. החיילים הצלבנים הצטרפו גם הם למעשי הטבח, וכ-4,000 מתושבי העיר ומגיניה איבדו את חייהם. טבח יהודי העיר הביא לסופה של הקהילה היהודית, שהייתה המבוססת והחשובה ביותר בארץ ישראל באותה תקופה, אולם לאחר כמה שנים היא התחדשה וחזרה למעמדה המרכזי.
כיבוש עכו הבטיח לממלכת ירושלים נמל מים עמוקים, אשר יכול היה לפעול משך כל ימות השנה ובכל מזג אוויר. אף שנמל יפו היה קרוב יותר לירושלים, מימיו היו רדודים, והוא לא ענה על צורכי הספינות הצלבניות. נמל חיפה היה מוגבל בפעילות בזמן שרוחות צפוניות נשבו במפרץ, ועל כן הייתה עכו עד מהרה לנמל הצלבני החשוב ביותר בארץ ישראל.
ראו גם

המצור על עכו (1189-1191)
המצור על עכו (1291)
הנאום הפיליפי הראשון

הנאום הפיליפי הראשון הוא נאום שנשא דמוסתנס בשנת 351 לפנה"ס, באוזני האזרחים באתונה. הנאום פותח את שורת נאומיו נגד פיליפוס השני מלך מוקדון, בהם קנה לו שם עולם כנואם, כמדינאי וכלוחם למען הדמוקרטיה. הרקע לנאום הוא ניסיונו של פיליפוס לחדור ליוון דרך מעברות התרמופילי, כשנה לפני כן, ניסיון שנעצר על ידי הצבא האתונאי. הדבר גרם למבוכה רבה ופחד גדול בקרב האתונאים, אך אלה האחרונים לא נקטו בשום צעד ממשי כדי למנוע את הישנות התופעה. בו-בזמן המשיך פיליפוס להלך אימים על המושבות בצפון יוון, לפגוע באוניות סוחר, לכבוש שטחים ולצרף אליו בני ברית שבעבר היו בברית עם אתונה.
תוכן הנאום

דמוסתנס פותח את נאומו בהכרזה שנאומו עומד לחזור על דברים שנאמרו בעבר - האתונאים כבר שמעו עצות טובות מנואמים קודמים אך לא יישמו את עצותיהם. בהמשך הפתיחה, מתוארת סקירה של מעללי פיליפוס האחרונים שהתרחשו, וזאת, לטענתו, בעקבות התרשלותם ואדישותם של האתונאים. דמוסתנס קורא לקהל האתונאים לגלות אחריות, מעודד אותם ומשיב להם את רוח הקרב.
בהמשך הנאום מציין דמוסתנס שינויים נדרשים והכנות פרקטיות, עד כדי פירוט הרכש הרצוי לאתונה, דוגמת חמישים אוניות מלחמה, אוניות נושאות סוסים, חיל פרשים, חיל רגלים ועוד. הוא קורא לשינוי בשורות הצבא - הכנסת יותר נציגים אתונאים לכל חיל, שינוי בצורת הדיווחים השוטפים משדה הקרב ושינוי באופי האנשים הנבחרים למשרות פיקודיות.
דמוסתנס מדמה את שיקול דעת העם לפָּסַלים, המשקיעים מאמצים רבים בחיצוניות, ללא מתן משקל מתאים לפנימיות המנהיג. את התנהגות העם הרפסנית הוא משווה למתאגרף ברברי, היודע לכסות על פציעה שקיבל ולבצע פעולות הגנה, אך לא יוזם שום תקיפה מחושבת.
ראו גם

דמוסתנס
פיליפוס השני, מלך מוקדון
לקריאה נוספת

כתב עת 'פרוזה', כרך 63, תרגום א"א הלוי, עמ' 15-17
ה'תרל"א

ה'תרל"א (5,631) ובקיצור תרל"א – היא שנה עברית  אשר החלה ביום א' בתשרי, אור ל-26 בספטמבר 1870, והסתיימה ביום כ"ט באלול, 15 בספטמבר 1871.
המולד של תשרי חל ביום ראשון, 14 שעות ו-646 חלקים. לפיכך זו שנה מסוג בשה. איננה מעוברת, ואורכה 355 ימים.
זו שנה שלישית לשמיטה, ושנת 7 במחזור העיבור ה-297. תקופת ניסן שבשנה זו היא תחילת שנת 3 (סימנה גיוא) במחזור השמש ה-202.
שנה זו היא שנת 1,802 לחורבן הבית, ושנת 2,182 לשטרות.
נולדו

ג' בתשרי -אברהם שפירא, "זקן השומרים", ראש שומרי פתח תקווה.
י"ב בחשוון - לורד הרברט לואיס סמואל, הנציב העליון הראשון של בריטניה בארץ ישראל.
לוח שנה > מאפייני לוח השנה

שנה מסוג בשה, ובה 355 ימים.
שנה "פשוטה": שאיננה מעוברת ובה חודש אדר אחד.
שנה "שלמה": שבה חשוון וכסלו בני 30 יום כל אחד.
היסטוריה של עם ישראל
ה'תרל"ו

ה'תרל"ו (5,636) ובקיצור תרל"ו – היא שנה עברית  אשר החלה ביום א' בתשרי, אור ל-30 בספטמבר 1875, והסתיימה ביום כ"ט באלול, 18 בספטמבר 1876.
המולד של תשרי חל ביום חמישי, 12 שעות ו-132 חלקים. לפיכך זו שנה מסוג השא. איננה מעוברת, ואורכה 355 ימים.
זו שנה ראשונה לשמיטה, ושנת 12 במחזור העיבור ה-297. תקופת ניסן שבשנה זו היא תחילת שנת 8 (סימנה חיהז) במחזור השמש ה-202.
שנה זו היא שנת 1,807 לחורבן הבית, ושנת 2,187 לשטרות.
אירועים

י"ד באדר - שיחת הטלפון הראשונה בין אלכסנדר גרהם בל לעוזרו ווטסון
נפטרו

כ"ט באדר – רבי אברהם שאג-צוובנר, מתלמידי החתם סופר, רב וראש ישיבה בקוברסדורף שבשבע קהילות ובסוף ימיו בירושלים (נולד בד' באייר ה'תקס"א)
כ"ה בניסן – רבי חיים הלברשטאם מצאנז, בעל ה"דברי חיים" ומייסדה של חסידות צאנז. (נולד בה'תקנ"ז)
י"ג באלול – רבי יעקב ישראל טברסקי, אבי חסידות צ'רקס.
לוח שנה > מאפייני לוח השנה

שנה מסוג השא, ובה 355 ימים.
שנה "פשוטה": שאיננה מעוברת ובה חודש אדר אחד.
שנה "שלמה": שבה חשוון וכסלו בני 30 יום כל אחד.
ג' בתשרי חל בשבת, ולכן צום גדליה נדחה ליום ראשון ד' בתשרי.
ט"ו באדר חל בשבת, ולכן שושן פורים נחוג שלושה ימים - בערים שהיו מוקפות חומה - מיום שישי י"ד באדר ועד יום ראשון ט"ז באדר - זהו פורים משולש.
י"ד בניסן, ערב פסח, חל בשבת, ולכן חלים דיני ערב פסח שחל בשבת.
היסטוריה של עם ישראל
המודל הטופוגרפי

תרשים המודל הטופוגרפי
המודל הטופוגרפי הוא מודל פסיכואנליטי שהוצג על ידי זיגמונד פרויד ב-1899 בספרו הנודע "פשר החלומות". למרות שהתיאוריה הפסיכואנליטית מוכרת בפסיכולוגיה הפופולרית, מופנית כלפיה ביקורת לא מעטה. יש הטוענים כי היא אינה מבוססת מדעית, ואף יכולה להיחשב לפסאודו־מדע.
מבנה המודל

המודל הטופולוגי מחלק את הנפש לשלוש השכבות הבאות:
שכבת המודע - השכבה הקטנה ביותר. בה נמצאים מספר מצומצם של פריטים שאנו תופסים ברגע נתון כגון מחשבות או רגשות ומהווים חלק קטן מסך כל התהליכים המנטליים.
שכבת הסמוך למודע - השכבה השנייה בגודלה בה מרוכז חומר הנגיש לנו, חומר הנמצא על "קצה הלשון" וניתן להעבירו למודע על פי בחירה. לפעמים מחשבות משם עוברות בעצמן למודע בנסיבות שונות.
שכבת הבלתי מודע - ידועה יותר כתת-מודע או לא מודע, היא השכבה העבה ביותר בה מרוכז רוב החומר המחשבתי. מהווה מקום מצבור למחשבות, דחפים וזכרונות החסומים למודע. לפי פרויד חומרים אלו מנתבים במידה רבה את דרך המחשבה וההתנהגות של כל אחד.
בכל רגע נתון ישנו פתח למעבר ישיר בין המודע לבין הסמוך למודע. לעומת זאת קיימת חציצה איתנה בין הסמוך למודע לבין הבלתי מודע.
סימנים לקיומו של הבלתי מודע

זיהוי קיומו של הבלתי מודע מתאפשר באמצעות סימפטומים מרמזים:
טעויות - טעויות בכתיבה, בדיבור וכן פליטות פה, מצביעות בעצם על פעילות חשיבה שאינה מודעת (כדוגמת טעות פרוידיאנית).
התנהגות לא מילולית - הדרך שבה אדם מתנהג, תנועות לא מחושבות, יש באלה ביטוי של התת-מודע.
נוירוזות ופסיכוזות - לאדם רגיל קיימים מנגנוני הגנה, שנועדו להפחית חרדות הנובעות מהקיום היומיומי. אדם הסובל מהפרעה נאורוזית חסר את אותה החציצה המשמעותית שנועדה להגן עליו - חומרים מהבלתי מודע צפים למעלה ומשפיעים על תפקודו.
חלומות - משקפים תמונה הפוכה ומעוותת של המציאות. על פי פרויד ניתן לראות דרך החלומות באופן מעוות לתוך הבלתי מודע שלנו.
ראו גם

פסיכואנליזה
מנגנוני הגנה
מודל הנפש הפרוידיאני
הערות שוליים

↑  Frederick Crews, The Verdict on Freud, Psychological Science 7, 1996-03, עמ' 63–68 doi: 10.1111/j.1467-9280.1996.tb00331.x
↑  Mario Bunge, The philosophy behind pseudoscience, Skeptical Inquirer, 2006, עמ' 29-37
המסרה

המסרה (באנגלית: Interpretation and Presentation או Heritage Interpretation) היא פעולה בין-תחומית (מדיניות, ניהול, חינוך, מוזיאולוגיה, עיצוב ותקשורת) המתבצעת במוזאונים, אתרי מורשת, גנים ושמורות טבע, גנים בוטניים, פארקים, גני חיות ועוד. מטרת הפעולה היא השגת מפגש מיטבי בין קהל המבקרים לבין האתר, על כל היבטיו. קהל המבקרים כולל את המבקר הבודד ואת המבקר המאוגד בקבוצות שונות, קרי משפחה, מוסדות חינוך, מקומות עבודה, מועדונים ועוד.
פעולה זו כוללת את כל סוגי המסרים המועברים למבקרים בדרכים ובשיטות מגוונות. מדובר באמצעי הכוונה והתמצאות, שלטי מידע, עזרי המחשה, הצגה של תקנות ההתנהגות במקום וכדומה, המועברים בשלל אמצעים אנושיים וטכנולוגיים.  אמצעים אנושיים כוללים בין היתר מדריכים, שחקנים, מספרי סיפורים ובעלי מלאכות. אמצעים טכנולוגיים חזותיים כוללים דף הסבר, ספר, קטלוג, סרט, שלט, אפליקציה, רובוט מדבר, כתוביות, פסל וכו'. בנוסף, ישנם אמצעים טכנולוגיים שמיעתיים כגון תחנת הסבר קולית. אמצעי ההמסרה השונים נבחרים גם בהתאם ליכולות וכישורים משתנים של הקהל והם כוללים מלבד הפניה לחושי השמיעה והראיה גם לחושים הנוספים: מישוש, ריח וטעם.
מפגש משמעותי בזמן שהות קצר מותנה בדרך כלל במהות ובאיכות פעולות ואמצעי התיווך של מושגים והקשרים מורכבים, כשאלו מכוונים להשפיע על  המבקרים שיכולים להיעזר בהם מרצונם החופשי (אינדיבידואליזציה ולא אינדוקטרינציה או סוציאליזציה).
היסטוריה

מושג זה הוגדר והוצג לראשונה בשנות החמישים של המאה העשרים על ידי טילדן פרימן בספרו 'המסרת מורשתנו' (Interpreting our heritage) כ"פעילות חינוכית המיועדת להנגיש משמעויות וזיקות באמצעות גישה ישירה לחפצים מקוריים וגם באמצעים גרפיים, במקום העברת עובדות גרידא". 
ב-1976 פורסמה הגדרה נוספת על ידי ארגון ההמסרה הקנדי: "המסרה היא תהליך תקשורתי, המתוכנן להנגיש לציבור משמעויות וזיקות בתוך מורשתו הטבעית והתרבותית, באמצעות היחשפות לחפצים, מוצגים, נופים ואתרים." 
תחום ההמסרה הורחב מאז והוא כולל מרכיבים נוספים ובהם:
שיפור חוויית הביקור והגנה על משאבי האתר.
אמצעי המסרה כוללים שלטי הכוונה, התמצאות, מידע, המחשה ועזרים, בשלל אמצעים: אנושיים (מדריך, איש צוות, שחקן, מספר סיפורים) ולא אנושיים (חומרי דפוס, או וקול, אמצעים דיגיטליים).
המסרה יוצרת מפגש וחיבור רגשי ואינטלקטואלי של הציבור למשמעויות המקום.
בישראל מקובל להכליל את כל צורות התקשורת עם המבקרים תחת המונח 'המסרה'. על בסיס גישה זו העברת המסר היא תהליך המערב שותפי תכנון וביצוע רבים: מנהלים, אדריכלים, אוצרי תוכן, מעצבי מוצר, אנשי מדיה, אנשי חינוך והדרכה וגורמים העוסקים בניהול קהל, ועל כן זהו מעשה מורכב ביותר.
אופן ביצוע ההמסרה

מאחר שפעולת ההמסרה היא פעולה בין תחומית הרי שגם תהליכי התכנון, הפיתוח וההפעלה של הפעולה מחייבים עבודה בין-תחומי.
בחירת היסוד המארגן את העבודה המערכתית של צוות ההמסרה נעשית באמצעות בחינת העיקרון המוביל מתוך מודלים תאורטיים קיימים, כגון "15 העקרונות"  הכוללים את המרכיבים הבאים:
אתחול
גילוי
סיפור
פרובוקציה
כוליות
תוכניות ייעודיות
האנשה של העבר
הארה באמצעים טכנולוגיים
דיוק
מקצועיות
יחס האישי
יופי
שמחה
להט
תקווה
גישה נוספת לבחירת יסוד מארגן היא באמצעות הצבת גבולות בטיחות תחילה ובכך גם קביעה של מרחב שלם בתוכם עם חופש פעולה ויצירה. ייתכנו מצבים של המסרה דינמית כעבודת מטה, דהיינו, לאחר שנקבע יסוד מארגן וכל בעלי העניין מתייחסים אליו, מגיעים למסקנה שיש לחדדו או להחליפו באחר.
ארגוני המסרה בעולם

Association for Heritage Interpretation, UK
Association for Living History, Farm and Agricultural Museums, USA
Interpretation Australia
Interpretation Canada
Interpret Europe
Interpret Scotland
Interpretation Network New Zealand
ICOMOS International Committee on Interpretation and Presentation
National Association for Interpretation, USA
Swedish Centre for Heritage Interpretation
המסרה בישראל

מאז הקמת המדינה קיים עיסוק בהמסרה, תחילה בגנים הלאומיים ובשמורות טבע ובהמשך במוזיאונים ובאתרי מורשת נוספים. כמו כן, נפתח חוג לימודי. באוניברסיטת חיפה וכן נפתח מסלול לימוד באוניברסיטת בן-גוריון בנגב. כנס המסרה ראשון יתקיים בדצמבר 2017 במוזיאון ארצות המקרא ירושלים, בחסות המועצה לשימור אתרי מורשת בישראל, רשות הטבע והגנים, רשות העתיקות, אוניברסיטת חיפה ומוזיאון ארצות המקרא בירושלים.
לקריאה נוספת

ICOMOS Charter for the Interpretation and Presentation of Cultural Heritage Sites
הערות שוליים

↑  Tilden, F., Interpreting our heritage, University of Nort Carolina Press, 1957, ISBN 0-8078-4016-5
↑  ארגון ההמסרה הקנדי, הגדרת 'המסרה'
↑  Advanced Solutions International, Inc., ABOUT, www.interpnet.com(הקישור אינו פעיל)
↑  הערות מתרגם (ד"ר אייל מטרני), אמנת איקומוס לפרשנות והמסרה של אתרי מורשת  תרבותית, http://www.icomos.org/en/2016-11-10-13-53-13/icomos-and-the-world-heritage-convention, 4 אוקטובר 2008
↑  Beck, L, Cable,T., The Gifts of Interpretation: Fifteen guiding principles for interpreting nature and culture., Sagamore Publishing, (2011), ISBN 978-1-57167-636-8
| --- | --- |
בקרת זהויות :  NLI: 987007551511005171  LCCN: sh95004992
ה'תרל"ז

ה'תרל"ז (5,637) ובקיצור תרל"ז – היא שנה עברית  אשר החלה ביום א' בתשרי, אור ל-19 בספטמבר 1876, והסתיימה ביום כ"ט באלול, 7 בספטמבר 1877.
המולד של תשרי חל ביום שני, 20 שעות ו-1008 חלקים. לפיכך זו שנה מסוג גכה. איננה מעוברת, ואורכה 354 ימים.
זו שנה שנייה לשמיטה, ושנת 13 במחזור העיבור ה-297. תקופת ניסן שבשנה זו היא תחילת שנת 9 (סימנה טלזא) במחזור השמש ה-202.
שנה זו היא שנת 1,808 לחורבן הבית, ושנת 2,188 לשטרות.
אירועים

י"ט באדר – המצאת המיקרופון
מינוי הרב שמואל ארנפלד להיות רבה הראשי של העיר מטרסדורף בהונגריה.
נולדו

אלול – אליעזר יהודה פינקל,  ראש ישיבת מיר בעיירה מיר, ומייסדה מחדש בארץ ישראל. חבר מועצת גדולי התורה של אגודת ישראל.
לוח שנה > מאפייני לוח השנה

שנה מסוג גכה, ובה 354 ימים.
שנה "פשוטה": שאיננה מעוברת ובה חודש אדר אחד.
שנה "כסדרה": שבה חשוון בן 29 יום ואילו כסלו בן 30 יום
היסטוריה של עם ישראל
הנס-פטר פון קירכבאך

| --- | --- |
אין תמונה חופשית
 לידה:  3 באוגוסט 1941 (בן 83) ויימאר, גרמניה הנאצית גרמניה הנאצית
 מדינה:  גרמניה 
 כינוי:  "גיבור האודר"
 השכלה:  המכללה לקציני מטה של הבונדסוור 
 השתייכות:   בונדסוור
 תקופת הפעילות:  1960–2000 (כ־40 שנה)
 דרגה:   גנרל
 תפקידים בשירות
 מפקד דיוויזיית הפאנצרגרנדיר ה-14 מפקד הקורפוס ה-4 המפקח הכללי של הבונדסוור
 עיטורים
 מסדר ההצטיינות של ברנדנבורג  צלב המפקד של מסדר המצוינות של הרפובליקה הפדרלית של גרמניה  צלב הכבוד של הבונדסוור בזהב 
 
הנס-פטר פון קירכבאך (בגרמנית: Hans-Peter von Kirchbach; נולד ב-3 באוגוסט 1941) הוא גנרל גרמני בדימוס אשר שימש לתקופה קצרה כמפקח הכללי (מקביל לתפקיד הרמטכ"ל) של הבונדסוור (צבא גרמניה).
ביוגרפיה

קירכבאך נולד בוויימאר ב-3 באוגוסט 1941, למשפחה שהוציאה מקרבה קציני צבא ואנשי דת רבים. ב-1960 הוא התגייס לבונדסוור והתקדם בסולם הדרגות במהירות. בין 1979–1981 שימש כמפקד גדוד התותחנים ה-42. ב-1994 הוא מונה למפקד דיוויזיית הפאנצרגרנדיר ה-14. במהלך הצפת נהר האודר ב-1997, קירכבאך ואנשיו הובילו את פעולות הסיוע והחילוץ של האזרחים. בעקבות כך, נודע קירכבאך בכינוי "גיבור האדור". באפריל 1998 הוא הועבר לשמש כמפקד הקורפוס ה-4.
במרץ 1999 נבחר קירכבאך להחליף את הגנרל הארטמוט בגר בתפקיד המפקח הכללי של הבונדסוור. עם זאת, ב-30 ביוני 2000 הוא התפטר מתפקידו. התפטרותו הפתאומית הייתה מקור לספקולציות רבות, אולם ההשערה היא שהיא נבעה מסכסוך בינו לבין שר ההגנה רודולף שרפינג.
ה'תרכ"ט

ה'תרכ"ט (5,629) ובקיצור תרכ"ט – היא שנה עברית  אשר החלה ביום א' בתשרי, אור ל-17 בספטמבר 1868, והסתיימה ביום כ"ט באלול, 5 בספטמבר 1869.
המולד של תשרי חל ביום חמישי, 8 שעות ו-261 חלקים. לפיכך זו שנה מסוג הכז. איננה מעוברת, ואורכה 354 ימים.
זו שנה ראשונה לשמיטה, ושנת 5 במחזור העיבור ה-297. תקופת ניסן שבשנה זו היא תחילת שנת 1 (סימנה אלדא) במחזור השמש ה-202, ולכן מברכים בה את ברכת החמה.
שנה זו היא שנת 1,800 לחורבן הבית, ושנת 2,180 לשטרות.
נולדו

כ"ז בכסלו - עקיבא אריה ויס, אדריכל ומתכנן ערים, יוזם הקמתה של אחוזת בית, הגרעין שממנו התפתחה העיר תל אביב (נפטר ה'תש"ז)
ל' בשבט - אלזה לסקר-שילר, משוררת יהודיה גרמניה (נפטרה ב-ה'תש"ה)
נפטרו

ל' בסיוון - הרב שלמה קלוגר, פוסק ודרשן, מגאוני דורו בפולין
לוח שנה > מאפייני לוח השנה

שנה מסוג הכז, ובה 354 ימים.
שנה "פשוטה": שאיננה מעוברת ובה חודש אדר אחד.
שנה "כסדרה": שבה חשוון בן 29 יום ואילו כסלו בן 30 יום
ברכת החמה ביום רביעי כ"ו בניסן - 7 באפריל 1869.
ג' בתשרי חל בשבת, ולכן צום גדליה נדחה ליום ראשון ד' בתשרי.
י"ז בתמוז חל בשבת, ולכן צום שבעה עשר בתמוז נדחה ליום ראשון י"ח בתמוז
ט' באב חל בשבת, ולכן צום תשעה באב נדחה ליום ראשון י' באב
היסטוריה של עם ישראל
ה'תרל"ב

ה'תרל"ב (5,632) ובקיצור תרל"ב – היא שנה עברית  אשר החלה ביום א' בתשרי, אור ל-16 בספטמבר 1871, והסתיימה ביום כ"ט באלול, 2 באוקטובר 1872.
המולד של תשרי חל ביום חמישי, 23 שעות ו-442 חלקים. לפיכך זו שנה מסוג זחג. היא מעוברת, ואורכה 383 ימים.
זו שנה רביעית לשמיטה, ושנת 8 במחזור העיבור ה-297. תקופת ניסן שבשנה זו היא תחילת שנת 4 (סימנה דיזז) במחזור השמש ה-202.
שנה זו היא שנת 1,803 לחורבן הבית, ושנת 2,183 לשטרות.
אירועים

כ"א באדר א' - פארק ילוסטון מוכרז כפארק הלאומי הראשון בעולם
נפטרו

ה' בכסלו – רבי אהרן טברסקי מאדמו"רי חסידות טשרנוביל. (נולד בה'תקמ"ז)
כ"ה בכסלו – רבי יעקב אטלינגר, רבה של אלטונה, פוסק הלכה ומחבר "ערוך לנר" ושו"ת בנין ציון. (נולד בכ"ט באדר ה'תקנ"ח)
י"ז בסיוון – רבי אהרן מקרלין, מאדמו"רי חסידות קרלין. (נולד בא' בסיוון ה'תקס"ב)
כ"ז באלול – רבי צבי בנימין אוירבך, ממנהיגי האורתודוקסיה ביהדות גרמניה ומחבר "נחל אשכול". (נולד בכ"ז באייר ה'תקס"ח)
לוח שנה > מאפייני לוח השנה

שנה מסוג זחג, ובה 383 ימים.
שנה מעוברת ובה שני חודשי אדר - אדר א' ואדר ב'. חג הפורים נחוג בשנה כזו באדר ב'. בנוסף, בי"ד באדר א' מציינים פורים קטן, ובט"ו באדר א' מציינים שושן פורים קטן.
שנה "חסרה": שבה חשוון וכסלו בני 29 יום כל אחד
י"ג באדר ב' חל בשבת, ולכן תענית אסתר מוקדמת ליום חמישי י"א באדר ב'.
היסטוריה של עם ישראל
המומיה: שובו של קיסר הדרקון

| --- | --- |

 בימוי:  רוב כהן 
 הופק בידי:  שון דניאל, ג'יימס ג'קס, בוב דוקסי, סטפן סומרס 
 תסריט:  מיילס מילר, אלפרד גוף 
 מוזיקה:  רנדי אדלמן 
 צילום:  סיימון דוגן 
 מדינה:  ארצות הברית, הרפובליקה העממית של סין, גרמניה 
 חברת הפקה:  רלטיביטי מדיה, The Sommers Company 
 חברה מפיצה:  UIP Duna, נטפליקס 
 שיטת הפצה:  וידאו על פי דרישה 
 הקרנת בכורה:  7 באוגוסט 2008 
 משך הקרנה:  112 דק' 
 שפת הסרט:  אנגלית 
 סוגה:  סרט פנטזיה, סרט פעולה, סרט אימה 
 הכנסות באתר מוג'ו:   mummy3
 סרט קודם:  המומיה חוזרת 
 www.themummy.com
 דף הסרט ב־IMDb
 
המומיה: שובו של קיסר הדרקון (באנגלית: The Mummy: Tomb of the Dragon Emperor) הוא סרט פנטזיה-הרפתקאות-פעולה אמריקאי משנת 2008 בבימויו של רוב כהן ובכיכובם של ברנדן פרייזר, ג'ט לי, מריה בלו, ג'ון האנה, ומישל יאו. הסרט מתרחש בסין, במקום במצרים כמו בסרטים הקודמים בזיכיון, ומתמקד במקורותיו של צבא הטרקוטה. זהו הסרט השלישי והאחרון בטרילוגיית סרטי המומיה.
הסרט זכה להצלחה מסחרית וגרף מעל ל-405 מיליון דולרים ברחבי העולם, אך הוא זכה לפחות הצלחה מהסרטים הקודמים בסדרה. בשנת 2017 סרטי יוניברסל ניסו ליצור אתחול מחדש לזיכיון סרטי המומיה עם סרט חדש בכיכובו של טום קרוז.
תקציר העלילה

עלילת הסרט מתחילה בסין בימי קדם כאשר הקיסר הראשון של סין (מגולם על ידי ג'ט לי) מבקש לכבוש את העולם אך המכשפה זי יואן (מגולמת על ידי מישל יאו) מטילה עליו קללה והוא נקבר יחד עם צבאו במאוזוליאום תת-קרקעי.
בשנת 1946 אלכס אוקונל (מגולם על ידי לוק פורד), שהוא בנם של ריק אוקונל (מגולם על ידי ברנדן פרייזר) ואשתו אוולין (מגולמת על ידי מריה בלו), מגלה את קברו של קיסר סין הראשון. הגילוי של אלכס מוביל בהמשך לתחיית הקיסר הראשון לאחר שגנרל בצבא הסיני מאלץ את אלכס להסיר את הקללה שהוטלה עליו.
משפחת אוקונל, יחד עם אחיה של אוולין ג'ונתן והמכשפה זי יואן, חייבים כעת לעצור את הקיסר לפני שיצליח להפוך להיות בן אלמוות ולהשתלט על העולם ביחד עם צבאו.
צוות השחקנים הראשי

ברנדן פרייזר בתפקיד ריק אוקונל - בעלה של אוולין ואביו של אלכס.
ג'ט לי בתפקיד הקיסר הראשון של סין. איש מלחמה מרושע שמעוניין להיות בן אלמוות ולהשתלט על העולם.
מריה בלו בתפקיד אוולין קרנהאן-אוקונל - אשתו של ריק ואמו של אלכס. בעבר גילמה את הדמות רייצ' וייס .
ג'ון האנה בתפקיד ג'ונתן קרנהאן, אחיה הבכור של אוולין.
לוק פורד בתפקיד אלכסנדר רופרט "אלכס" אוקונל, בנם של ריק ואוולין, אשר כיום בן 21. אלכס מתאהב בבתה של זי יואן, לין.
מישל יאו בתפקיד זי יואן, מכשפה בת אלמוות אשר ממנה הקיסר הראשון של סין מעוניין להשיג את סוד חיי הנצח.
איזבלה ליונג בתפקיד לין, מושא האהבה של אלכס, ובתה של זי יואן.
אנתוני וונג בתפקיד הגנרל יאנג.
הערות שוליים

↑  "Brendan Fraser says Tom Cruise's 'Mummy' reboot flopped because it wasn't fun". Entertainment Weekly.
↑  "The Mummy: Tomb of the Dragon Emperor (2008)". Numbers. 1 באוגוסט 2008. נבדק ב-18 באוגוסט 2010. {{cite news}}:  (עזרה)
המודל הפלנטרי

המודל הפלנטרי הוא מודל שהציג ארנסט רתרפורד בשנת 1911 לתיאור האטום לאחר ניסוי רתרפורד שהפריך את מודל עוגת הצימוקים. במודל זה הוצג לראשונה הרעיון של גרעין האטום.
המודל הפלנטרי מדמה את האטום למערכת השמש שלנו, על-פי המודל ההליוצנטרי המקובל כיום. רוב חללו של האטום הוא ריק. במרכז האטום נמצא גרעין האטום, בו כלואים הפרוטונים והנייטרונים, ובו נמצאת רוב המסה של האטום. סביב גרעין מסיבי זה מסתובבים האלקטרונים במסלולים דומים למסלולי כוכבי הלכת במערכת השמש.
שלא כמו במערכת פלנטרית הכח העיקרי המחזיק את האלקטרונים אינו כח הכבידה אלא הכח החשמלי (בין החלקיקים באטום יש כוחות של כבידה, אלא שהשפעתם זניחה בסדרי גודל רבים ביחס להשפעת הכוחות האחרים).
מבנה זה מסביר באופן מלא את תוצאות ניסוי הפיזור של רתרפורד, אך במודל זה קיימת בעיה עיקרית והיא שהמודל לא מאפשר יציבות של האטום, וזאת מכיוון שכאשר מטען חשמלי מאיץ הוא פולט קרינה אלקטרומגנטית, ומאבד אנרגיה. כיוון שגם בתנועה סיבובית במהירות קבועה יש תאוצה (תאוצה רדיאלית), האלקטרונים כל הזמן יאבדו אנרגיה ויתנגשו בגרעין תוך פרק זמן קצר מאוד.
עם פיתוח תורת הקוונטים הוצגו לצורך מניעת ה"קטסטרופה" הזו רמות אנרגיה המתירות לאלקטרונים אך ורק רמות אנרגיות בדידות, וגויס עקרון האיסור של פאולי לצורך מניעת האלקטרונים מליפול כולם לרמה התחתונה.
ניתוח המודל

כדי לנתח את המודל, המבוסס על פיזיקה קלאסית, משתמשים במכניקה ניוטונית ובאלקטרומגנטיות:
לגוף הנע בתאוצה רדיאלית ידוע כי מתקיים  a={\frac {v^{2}}{r}}.
הכוח החשמלי אשר צריך להחזיק את האלקטרון בתנועתו סביב הגרעין:  F={\frac {ke^{2}}{r^{2}}}.
נציב שתי משוואות אלו לתוך החוק השני של ניוטון ( \ F=ma) ונקבל את הקשר:
 {\frac {ke^{2}}{r^{2}}}={\frac {m_{e}v^{2}}{r}} או
 {\frac {ke^{2}}{r}}={m_{e}v^{2}}.
מהצבה לתוך ביטוי האנרגיה הכוללת של האלקטרון:
 E=E_{k}+E_{p}={\frac {m_{e}v^{2}}{2}}-{\frac {ke^{2}}{r}}=-{\frac {ke^{2}}{2r}}
קשר זה מכיל גדלים שניתן היה להעריך בתקופה בה הוצע המודל, כאשר ידוע כי עבור אטום המימן אנרגיית הינון היא בקרוב  \ E=13.6eV, וכי רדיוס האטום הוא בקרוב  \ R=0.529A. הקשר שהתקבל מתאים לגדלים מדודים אלו, ומראה על הצלחה מסוימת של המודל.
למול הצלחה זו מגיע כישלון, המתבטא בהערכת זמן הקריסה של האלקטרון לתוך הגרעין. קריסה זו נובעת מפליטת האנרגיה של גוף טעון במטען אלקטרומגנטי המאיץ. קצב פליטת האנרגיה של גוף בתאוצה הוא:
 {\frac {dE}{dt}}={\frac {2ke^{2}a^{2}}{3c^{3}}}
מהצבת ביטוי האנרגיה שהתקבל למשוואה זו, ובשינוי סדר של האיברים מקבלים:
 {\frac {ke^{2}}{2r^{2}}}{\frac {dr}{dt}}={\frac {2ke^{2}}{3c^{3}}}\left({\frac {ke^{2}}{m_{e}r^{2}}}\right)^{2}
זוהי משוואה דיפרנציאלית רגילה ב-r ו-t אשר פתרונה מניב את הקשר:
 t={\frac {m_{e}^{2}c^{3}k^{2}e^{4}}{32|E|}}.
מהצבת אנרגיית הינון של אטום המימן  \ E=13.6eV ושאר הגדלים הידועים (מהירות האור, מסת האלקטרון וכו') מתקבל כי זמן הקריסה המוערך הוא:  t<2\times 10^{-11}sec. ידוע לנו כי אטום המימן הוא אטום יציב וכאן מתקיימת סתירה.
ניתוח המודל > סימונים בהם נעשה שימוש

\ k קבוע קולון.
\ e מטען האלקטרון.
\ m_{e} מסת האלקטרון.
\ c מהירות האור.
\ E_{k} אנרגיה קינטית.
\ E_{p} אנרגיה פוטנציאלית.
המודל בתרבות הפופולרית

למרות היותו לא מדויק, שכן תורת הקוונטים מספקת מודל מדויק יותר למבנה האטום, המודל נתפס בדעת הקהל כאופן שבו אכן בנוי האטום, ואף נלמד בבתי ספר תיכונים. כמו כן הוא משמש כסמל במספר מקומות:
סמל הסוכנות הבינלאומית לאנרגיה אטומית.
סמל הוועדה לאנרגיה אטומית של ארצות הברית.
משמש כסימן לאתר בו מתבצע שימוש באנרגיה גרעינית.
סמל האטום מופיע גם על גב השטר של 50,000 ריאל איראני, על רקע מפת איראן, כסמל לתוכנית הגרעין האיראנית.
סמלה של חברת "תדיראן" כקונצרן היה מודל האטום עם האות T במרכז.
הערות שוליים

↑  Funke, Christian (2016). "Aesthetics and Politics of Redesigning Iranian Banknotes: Arab Wind, the Persian Gulf and the Absence of Nuclear Energy". International Bank Note Society Journal. 55 (2): 40–45.
סמל הסוכנות הבינלאומית לאנרגיה אטומית
הנס אוטה

| --- | --- |

 לידה:  3 בדצמבר 1926 פלאואן, הרפובליקה הפדרלית של גרמניה 
 פטירה:  25 בדצמבר 2007 (בגיל 81) ברמן, הרפובליקה הפדרלית של גרמניה 
 מוקד פעילות:  גרמניה 
 מקום לימודים:  בית הספר הגבוה למוזיקה על שם פרנץ ליסט בוויימאר, אוניברסיטת ייל, האוניברסיטה למוזיקה ולאמנות הבמה בשטוטגרט, Hochschule für Musik Saar 
 זרם:  מוזיקה מינימליסטית 
 שפה מועדפת:  גרמנית 
 כלי נגינה:  פסנתר 
 פרופיל ב-IMDb
 
הנס גינטר פראנץ אוטה (בגרמנית: Hans Günther Franz Otte;‏ 3 בדצמבר 1926, פלאואן – 25 בדצמבר 2007, ברמן) היה מלחין ופסנתרן גרמני.
ביוגרפיה

שני הוריו של הנס היו מוזיקאים חובבים, ואמו לימדה אותו בילדותו נגינה על פסנתר. לאחר מלחמת העולם השנייה קיבל מלגה ללמוד הלחנה באוניברסיטת ייל שבארצות הברית, שם למד תחת פאול הינדמית. לאחר חזרתו לגרמניה, למד בין השנים 1954 ל-1956 תחת הפסנתרן ולטר גיזקינג.
בין השנים 1959 ל-1984 הוא שימש בתור המנהל המוזיקלי של תחנת הרדיו הציבורית של ברמן, Radio Bremen. הוא ייסד תחת חסותה של התחנה שני פסטיבלים בעלי חשיבות, הראשון הוא pro musica antiqua, למוזיקה עתיקה, והשני pro musica nova, למוזיקה בת זמננו.
יצירותיו מציגות סגנון מינימליסטי. אחת מיצירתיו המפורסמות ביותר היא "ספר הצלילים" (Das Buch der Klänge), יצירה לפסנתר שנכתבה בין השנים 1979-82. בשנת 2006 יצאה ביוגרפיה אודותיו בהוצאת Schott Music הגרמנית, אותה כתב אינגו אהמלס (Ingo Ahmels).
המצור על עדן

המצור על עדן היה לבם של הקרבות בדרום חצי האי ערב שהיוו זירה צדדית למדי, הן מבחינה גאוגרפית, הן מבחינת סדרי הכוחות, במאבק האיתנים של מלחמת העולם הראשונה. המצור נערך על ידי כוחות של האימפריה העות'מאנית, אשר השתלטו על השטחים שמסביב לעיר הנמל עדן, כנגד כוחות הודים-בריטיים, שרק דרך הים נותרה פתוחה בפניהם. שני הצדדים לא הכריעו זה את זה עד ליציאת האימפריה העות'מאנית מהמלחמה באוקטובר 1918.